b'\n_START_ARTICLE_\nUppsala\n_START_SECTION_\nEsikristillinen aika\n_START_PARAGRAPH_\nUppsala kuuluu Ruotsin vanhimpiin kaupunkeihin. Se on kuitenkin nuorempi kuin siit\xc3\xa4 pohjoiseen sijaitseva Vanha Uppsala eli Gamla Uppsala. Nykyinen Uppsala tunnettiin 1200-luvulle saakka nimell\xc3\xa4 \xc3\x96stra Aros. _NEWLINE_Vanhan Uppsalan eli alkuper\xc3\xa4isen Uppsalan alueella on aikoinaan sijainnut jonkinlainen rautakautinen kuninkaankartano, jonka suuriin hautakumpuihin on v\xc3\xa4itetty jo kansainvaellusajalla haudatun paikallisia hallitsijoita, Ruotsin ensimm\xc3\xa4isi\xc3\xa4, tarujen Ynglinga-suvun kuninkaita. _NEWLINE_Hautoja kummuissa kuitenkin on, mutta kenen, se on her\xc3\xa4tt\xc3\xa4nyt vuonna 2013 uusia kysymyksi\xc3\xa4, kun kaivausten yhteydess\xc3\xa4 l\xc3\xa4helt\xc3\xa4 on l\xc3\xb6ydetty 400-luvulta per\xc3\xa4isin olevia rakennelmia, kaksi puutolpista tehty\xc3\xa4 linjaa, toinen pituudeltaan noin kilometrin mittainen, toinen ainakin puolen kilometrin, ja niiden l\xc3\xa4helt\xc3\xa4 uhrattujen el\xc3\xa4inten luita. Seutu oli tuolloin maaseutumainen keskuspaikka ja jonkinlaisen esikristillisen kultin keskus.\n_START_SECTION_\nKristillinen aika\n_START_PARAGRAPH_\nKaupungista muodostui vahva kristillinen keskus vuonna 1164, kun sinne perustettiin Ruotsin valtakunnan arkkipiispanistuin. Sen tuomiokirkon tuhouduttua tulipalossa uutta alettiin 1200-luvulla rakentaa \xc3\x96stra Arosin alueelle. Tuolloin \xc3\x96stra Arosille my\xc3\xb6nnettiin nimi Uppsala, ja alkuper\xc3\xa4inen Uppsala nimettiin Vanhaksi Uppsalaksi. Goottilainen tuomiokirkko vihittiin virallisesti vuonna 1435._NEWLINE_Vuonna 1477 Uppsalaan perustettiin Skandinavian ensimm\xc3\xa4inen yliopisto, Uppsalan yliopisto. Yliopistohankkeen voimakkaimpana taustahahmona toimi alun perin arkkipiispa Jakob Ulvsson. Yliopiston suuruuden hetket alkoivat 1620-luvulla, kun kuningas Kustaa II Aadolf suurten lahjoitusten turvin loi sen talouden tasapainoon. _NEWLINE_Vuoden 1520 huhtikuun 6. p\xc3\xa4iv\xc3\xa4n\xc3\xa4 k\xc3\xa4ytiin yksi Uppsalan seudun historian verisimmist\xc3\xa4 taisteluista kaupungissa. Taistelu tunnetaan nimell\xc3\xa4 l\xc3\xa5ngfredagsslaget, pitk\xc3\xa4nperjantain taistelu. Taistelu k\xc3\xa4ytiin Sten Sture nuoremman kannattajien ja kuningas Kristian II:n tanskalaisen armeijan v\xc3\xa4lill\xc3\xa4 kaupungin nykyisen keskustan alueella, l\xc3\xa4hell\xc3\xa4 tuomiokirkkoa._NEWLINE_Vuonna 1593 kaupungissa pidettiin niin kutsuttu Uppsalan kokous, jossa hyv\xc3\xa4ksyttiin Augsburgin tunnustus. Kokous oli t\xc3\xa4rke\xc3\xa4 osa Ruotsin valtakunnan uskonpuhdistusta, sill\xc3\xa4 sen my\xc3\xb6t\xc3\xa4 luterilaisuudesta tuli valtakunnanuskonto. _NEWLINE_Vuoden 1702 toukokuussa l\xc3\xa4hes koko kaupungin ydinkeskusta tuhoutui tulipalossa. My\xc3\xb6s Uppsalan tuomiokirkko vaurioitui merkitt\xc3\xa4v\xc3\xa4sti. My\xc3\xb6hemmin monia historiallisesti ja kulttuurillisesti merkitt\xc3\xa4vi\xc3\xa4 rakennuksia tuhoutui \xe2\x80\x93 kuten monissa muissakin Ruotsin kaupungeissa \xe2\x80\x93 1960- ja 1970-luvulla uudisrakentamisen vuoksi.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nUppsalan suurimpiin n\xc3\xa4ht\xc3\xa4vyyksiin lukeutuvat Uppsalan tuomiokirkko, 1500-luvulla rakennettu Uppsalan linna, Vanha Uppsala muinaisj\xc3\xa4\xc3\xa4nn\xc3\xb6ksineen, Valsg\xc3\xa4rden tila sek\xc3\xa4 useat Uppsalan yliopiston rakennukset ja alueet. _NEWLINE_Keskiaikaisen, goottilaista tyylisuuntaa edustavan tuomiokirkon tiloissa sijaitsee useiden merkkihenkil\xc3\xb6iden, kuten Kustaa Vaasan, Carl von Linn\xc3\xa9n ja Emanuel Swedenborgin, hautoja. Tuomiokirkko on yksi Pohjois-Euroopan suurimmista ja sen torni ylt\xc3\xa4\xc3\xa4 119 metrin korkeuteen.\n_START_SECTION_\nUrheilu\n_START_PARAGRAPH_\nUppsalassa Studenternasin kent\xc3\xa4ll\xc3\xa4 on j\xc3\xa4rjestetty maaliskuisin useita kertoja j\xc3\xa4\xc3\xa4pallon Ruotsin mestaruus loppuottelu. Parikymment\xc3\xa4tuhatta katsojaa vuosittain ker\xc3\xa4nnyt perinteinen tapahtuma siirrettiin Tukholmaan 2013._NEWLINE_Kaupungista on kotoisin perinteik\xc3\xa4s urheiluseura IK Sirius. Seuran j\xc3\xa4\xc3\xa4pallojaosto IK Sirius BK pelaa Ruosin j\xc3\xa4\xc3\xa4pallon Elitserieniss\xc3\xa4. Jalkapalloseura IK Sirius lukeutui aikoinaan Ruotsin k\xc3\xa4rkip\xc3\xa4\xc3\xa4n joukkueisiin, mutta pelaa nyt toiseksi korkeimmalla sarjatasolla Superettanissa. My\xc3\xb6s IFK Uppsala on aikoinaan saavuttanut menestyst\xc3\xa4 sek\xc3\xa4 jalka- ett\xc3\xa4 j\xc3\xa4\xc3\xa4pallossa 1910-30-luvulla._NEWLINE_Uppsalalaisia j\xc3\xa4\xc3\xa4kiekkoseuroja ovat Uppsala Hockey ja Almtuna IS. Koripallojoukkue Uppsala Basket pelaa Ruotsin p\xc3\xa4\xc3\xa4sarjassa. Storvreta on yksi Ruotsin johtavista salibandyseuroista, lis\xc3\xa4ksi lajin p\xc3\xa4\xc3\xa4sarjassa kaupunkia edustaa IK Sirius IBK._NEWLINE_Upsala Sims\xc3\xa4llskap on maailman vanhin uintiseura ja Ruotsin vanhin urheiluseura.\n_START_SECTION_\nMuuta\n_START_PARAGRAPH_\nKirjailija G\xc3\xb6sta Knutssonin luoman lastenkirjahahmon, Pekka T\xc3\xb6p\xc3\xb6h\xc3\xa4nt\xc3\xa4 -kissan tapahtumat sijoittuvat p\xc3\xa4\xc3\xa4asiassa Uppsalaan.'